【明報專訊】原定上月喺香港成立家族辦公室嘅「迪拜王子」Sheikh Ali Al Maktoum,近日有唔少討論質疑佢嘅背景。喺網上輿論發酵前,恒生大學校長何順文上月26日頒授證書,委任「王子」做恒大榮譽教授,仲同王子私人辦公室簽合作備忘錄(MoU),話透過王子嘅捐獻同贊助,畀恒大亞太東盟綠色政策中心做研究及發展。不過校方近日「更新」咗新聞稿,文中只介紹恒大亞太東盟綠色政策中心開幕,發稿時間就維持係上月26日。
舊版新聞稿有7處提到「王子」,如「Sheikh Ali Al Maktoum王子私人辦公室」,新版本唔止無再咁稱呼佢,連佢個名都無提。恒大噚晚回覆Emily,話恒大同對方簽MoU、委任佢做榮譽教授都係經既定程序,兩者已生效,中心亦開始運作,但回覆就無再用「王子」兩字。
睇番恒大校網,榮譽教授名單暫只見4人,包括諾貝爾文學獎得主高行健、已故國學大師饒宗頤等人,無王子個名。